
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Τετάρτη, 11 Νοεμβρίου 2026

ΔΕΛΤΙΟ ΤΥΠΟΥ
Απαγόρευση απόπλου Ε/Γ–Ο/Γ πλοίου στον Πειραιά – Συνέχεια ενημέρωσης αναφορικά με τον εντοπισμό και τη διάσωση 18 αλλοδαπών και τον εντοπισμό 13 σορών εντός λέμβου νοτιοδυτικά των Καλών Λιμένων την 09/11/2026 – Συνέχεια ενημέρωσης αναφορικά με τον εντοπισμό και διάσωση 52 αλλοδαπών νότια της Γαύδου – Συνέχεια ενημέρωσης αναφορικά με τον εντοπισμό 53 αλλοδαπών στους Καλούς Λιμένες – Εισροή υδάτων σε σκάφος στην Ερμιόνη


Τις πρωινές ώρες σήμερα, ενημερώθηκε η Λιμενική Αρχή του Τζελέπη για βλάβη στην δεξιά κύρια μηχανή του επιβατηγού-οχηματαγωγού (Ε/Γ- Ο/Γ) «ΠΟΣΕΙΔΩΝ» Ν.Π. 8129, κατά την εκτέλεση προγραμματισμένου δρομολογίου από το λιμάνι της Αίγινας προς το λιμάνι του Πειραιά, με 147 επιβάτες, 17 άτομα πλήρωμα, 36 Ι.Χ.Ε., 9 φορτηγά και 11 δίκυκλα. Το πλοίο κατέπλευσε στο λιμάνι του Πειραιά αυτοδύναμα και με μειωμένη ταχύτητα. Από το Α' Λιμενικό Τμήμα Τζελέπη του Κεντρικού Λιμεναρχείου Πειραιά, απαγορεύτηκε ο απόπλους του Ε/Γ- Ο/Γ μέχρι την αποκατάσταση της βλάβης και την προσκόμιση βεβαιωτικού διατήρησης κλάσης από τον αρμόδιο νηογνώμονα.

*****
Συνέχεια ενημέρωσης:
Αναφορικά με τη διάσωση 18 αλλοδαπών και τον εντοπισμό 13 σορών εντός λέμβου στη θαλάσσια περιοχή 15 ν.μ. νότια νοτιοδυτικά των Καλών Λιμένων, τις πρωινές ώρες της 09.11.2026, από το Λιμεναρχείο Ρεθύμνου που διενεργεί την προανάκριση παραγγέλθηκε η διενέργεια νεκροψίας-νεκροτομής και για τις δεκατέσσερις (14) σορούς και η λήψη βιολογικού υλικού (D.N.A.) στην Ιατροδικαστική Υπηρεσία Κρήτης, καθώς και δακτυλικών αποτυπωμάτων στο Τμήμα Εγκληματολογικών Ερευνών Ρεθύμνου. 

*****
Συνέχεια ενημέρωσης:
	Αναφορικά με τον εντοπισμό και διάσωση 52 αλλοδαπών στη θαλάσσια περιοχή νότια της Γαύδου, τις πρωινές ώρες χθες, συνελήφθη ένας 17χρονος αλλοδαπός (υπήκοος Νοτίου Σουδάν), εξ’ αυτών, για παράβαση του Ν. 3386/2005 «Παράνομη είσοδος στη χώρα», του Ν. 5038/2023 «Διευκόλυνση», του άρθρου 16 του Ν. 5275/2026 «Υποχρεώσεις και κυρώσεις που επιβάλλονται σε μεταφορείς» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους επιβαίνοντες της λέμβου ως ο διακινητής που τους μετέφερε από το Τομπρούκ της Λιβύης στην Ελλάδα, έναντι χρηματικής αμοιβής. Από το Κεντρικό Λιμεναρχείο Χανίων που διενεργεί την προανάκριση, κατασχέθηκε μία συσκευή κινητής τηλεφωνίας.

*****
Συνέχεια ενημέρωσης:
	Αναφορικά με τον εντοπισμό 53 αλλοδαπών στην παραλία «ΠΕΤΡΑΚΗ» του Δήμου Γόρτυνας Ηρακλείου, τις πρωινές ώρες χθες, συνελήφθη ένας 16χρονος αλλοδαπός (υπήκοος Νοτίου Σουδάν), εξ’ αυτών, για παράβαση του Ν. 3386/2005 «Παράνομη είσοδος στη χώρα», του Ν. 5038/2023 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους επιβαίνοντες της λέμβου ως ο διακινητής τους. Σύμφωνα με τους ανωτέρω, εκκίνησαν τις βραδινές ώρες της 07-11-2026 από το Τομπρούκ της Λιβύης, καταβάλλοντας το χρηματικό ποσό των 15.000 δηναρίων Λιβύης για την μεταφορά τους στην Ελλάδα. Προανάκριση διενεργείται από το Κεντρικό Λιμεναρχείο Ηρακλείου. 
*****

Τις πρωινές ώρες σήμερα, ενημερώθηκε η Λιμενική Αρχή της Ερμιόνης για περιστατικό εισροής υδάτων σε ελλιμενισμένο σκάφος στη θαλάσσια περιοχή «ΠΟΡΤΟ ΥΔΡΑΣ» Ερμιονίδας. Άμεσα στο σημείο μετέβη ένα Περιπολικό όχημα Λ.Σ. - ΕΛ.ΑΚΤ. όπου εντόπισε το σκάφος ημιβυθισμένο άνευ επιβαινόντων, ενώ με τη συνδρομή του Πυροσβεστικού Κλιμακίου Κρανιδίου πραγματοποιήθηκε η απάντληση υδάτων και το σκάφος ασφαλίστηκε προσδεδεμένο. Από το περιστατικό δεν υπήρξε τραυματισμός ούτε διαπιστώθηκε θαλάσσια ρύπανση. Προανάκριση διενεργείται από το Β’ Λιμενικό Τμήμα Ερμιόνης του Λιμεναρχείου Ναυπλίου. 

